Document ID: 32009R0560

KOMISIJAS REGULA (EK) Nr. 560/2009
(2009. gada 26. jūnijs),
ar kuru groza Regulu (EK) Nr. 874/2004, ar ko nosaka sabiedriskās kārtības noteikumus par pirmā līmeņa domēna .eu ieviešanu un darbību, kā arī principiem, kas reglamentē reģistrāciju
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 22. aprīļa Regulu (EK) Nr. 733/2002 par .eu pirmā līmeņa domēna ieviešanu (1) un jo īpaši tās 5. panta 1. punktu,
apspriedusies ar reģistru atbilstīgi Regulas (EK) Nr. 733/2002 5. panta 1. punktam,
tā kā:
(1)
Komisijas Regulas (EK) Nr. 874/2004 (2) 6. panta trešajā daļā noteikts, ka reģistrs reģistrē domēna vārdus ar visiem Kopienas oficiālo valodu alfabēta burtiem, kad kļūst pieejami attiecīgi starptautiski standarti.
(2)
Kopienas oficiālajās valodās ir vairāk alfabēta burtu par tiem, kas bija pieejami reģistrācijai Regulas (EK) Nr. 874/2004 IV nodaļā paredzētajā pakāpeniskās reģistrācijas posma sākumā.
(3)
Tomēr patlaban ir kļuvis tehniski iespējams reģistrēt vārdus .eu pirmā līmeņa domēnā (turpmāk tekstā - TLD) Kopienas oficiālajās valodās, izmantojot arī tādus alfabēta burtus, kuri minētajā laikposmā reģistrācijai nebija pieejami.
(4)
Jānodrošina, lai ieinteresētās aprindas tiktu informētas par jaunajām rakstzīmēm, pirms šādas rakstzīmes kļūst pieejamas vārdu reģistrācijai TLD .eu. Tādēļ reģistram jau iepriekš jāpublicē informācija par alfabēta burtiem, kurus pievienos reģistrācijai TLD .eu jau pieejamajām rakstzīmēm.
(5)
Saskaņā ar Regulas (EK) Nr. 874/2004 9. panta otro daļu Komisija var lūgt reģistram ieviest domēna vārdus tieši TLD .eu Kopienas iestāžu izmantošanai. Patlaban, kad ir kļuvis tehniski iespējams reģistrēt vārdus Kopienas oficiālajās valodās TLD .eu, izmantojot alfabēta burtus, kuri nebija pieejami reģistrācijai TLD .eu Regulas (EK) Nr. 874/2004 IV nodaļā paredzētajā pakāpeniskās reģistrācijas posma sākumā, jāsniedz iespēja Komisijai lūgt reģistram papildus jau reģistrējamajiem vārdiem ieviest domēna vārdus, kuros ietverti šādi burti.
(6)
Dalībvalstis, kandidātvalstis un Eiropas Ekonomikas zonas dalībvalstis ir pieprasījušas reģistrēt vai rezervēt savu domēnu vārdus saskaņā ar Regulas (EK) Nr. 874/2004 8. pantu. Attiecīgie vārdi ir uzskaitīti Regulas (EK) Nr. 874/2004 pielikumā. Pašreiz, kad ir kļuvis tehniski iespējams reģistrēt vārdus TLD .eu, izmantojot arī tādus alfabēta burtus, kuri nebija pieejami reģistrācijai Regulas (EK) Nr. 874/2004 IV nodaļā paredzētajā pakāpeniskās reģistrācijas posma sākumā, konkrētas valstis pieprasījušas veikt izmaiņas minētajos sarakstos.
(7)
Tādēļ ir jāatjaunina Regulas (EK) Nr. 874/2004 pielikumā ietvertie saraksti, lai pienācīgi ņemtu vērā vārdus, kuros ir rakstzīmes, kas iepriekš nebija iekļautas sarakstā.
(8)
Tādēļ Regula (EK) Nr. 874/2004 attiecīgi jāgroza.
(9)
Tā kā Eiropas iedzīvotāju un uzņēmumu interesēs ir pēc iespējas agrāk reģistrēt vārdus Kopienas oficiālajās valodās, izmantojot alfabēta burtus, kuri reģistrācijai nebija pieejami Regulas (EK) Nr. 874/2004 IV nodaļā paredzētajā pakāpeniskās reģistrācijas posma sākumā, šīs regulas stāšanās spēkā nav nevajadzīgi jāaizkavē.
(10)
Šajā lēmumā paredzētie pasākumi ir saskaņā ar Komunikāciju komitejas atzinumu (3),
IR PIEŅĒMUSI ŠO REGULU.
1. pants
Regulu (EK) Nr. 874/2004 groza šādi.
1)
Regulas 6. pantu groza šādi.
a)
Pirmā, otrā un trešā daļa kļūst par 1., 2., un 3. punktu.
b)
Ceturto daļu aizstāj ar šādu tekstu:
“4. Ja kļūst tehniski iespējams reģistrēt vārdus TLD .eu Kopienas oficiālajās valodās, izmantojot alfabēta burtus, kuri reģistrācijai nebija pieejami IV nodaļā paredzētajā pakāpeniskās reģistrācijas posma sākumā, reģistrs savā tīmekļa vietnē paziņo, ka būs iespējams reģistrēt TLD .eu vārdus, kuros ir šādas rakstzīmes.
Paziņojumā ietver attiecīgo rakstzīmju sarakstu un nosaka datumu, no kura kļūs iespējams reģistrēt domēnu vārdus .eu, izmantojot minētās rakstzīmes.
To paziņo vēlākais trīs mēnešus pirms attiecīgā datuma.
5. Reģistram nav jāveic darbība citās valodās, kas nav oficiālās valodas.”
2)
Regulas 9. pantu groza šādi.
a)
Pirmā un otrā daļa kļūst par 1. un 2. punktu.
b)
Pievieno šādu 3. punktu:
“3. Ja kļūst tehniski iespējams reģistrēt vārdus TLD .eu to oficiālajā valodā, izmantojot alfabēta burtus, kuri reģistrācijai nebija pieejami IV nodaļā paredzētajā pakāpeniskās reģistrācijas posma sākumā, reģistrs to paziņo Komisijai.
Šādu informāciju sniedz vēlākais mēnesi pirms dienas, kurā izdara 6. panta 4. punktā minēto paziņojumu, tajā norādot arī paziņošanas datumu.
Vēlākais desmit darbdienas pirms dienas, kura norādīta paziņojumā, kas sniegts saskaņā ar 6. panta 4. punktu, Komisija lūdz reģistram ieviest visus domēnu vārdus, kuros ir viens vai vairākas minētās rakstzīmes un kuras tā vēlas rezervēt Kopienas institūciju un iestāžu lietošanai tieši TLD .eu.”
3)
Regulas 11. panta ceturtajā daļā atsauci “6. panta trešo punktu” aizstāj ar atsauci “6. panta 3. punktu.”
4)
Regulas 12. panta 1. punkta pirmajā daļā atsauci “6. panta pirmajā daļā” aizstāj ar atsauci “6. panta 1. punktā.”
5)
Pielikumu aizstāj ar šīs regulas pielikumu.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 26. jūnijā

Labels: 12
7
15